CELEX: 32021R0686
Language: hr
Date: 2021-04-23 00:00:00
Title: Provedbena uredba Komisije (EU) 2021/686 оd 23. travnja 2021. o odobrenju zdravstvene tvrdnje koja se navodi na hrani, osim tvrdnji koje se odnose na smanjenje rizika od bolesti te na razvoj i zdravlje djece, i o izmjeni Uredbe (EU) br. 432/2012 (Tekst značajan za EGP)

27.4.2021   
               
               
                  HR
               
               
                  Službeni list Europske unije
               
               
                  L 143/8
               
            
         PROVEDBENA UREDBA KOMISIJE (EU) 2021/686
         оd 23. travnja 2021.
         o odobrenju zdravstvene tvrdnje koja se navodi na hrani, osim tvrdnji koje se odnose na smanjenje rizika od bolesti te na razvoj i zdravlje djece, i o izmjeni Uredbe (EU) br. 432/2012
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EZ) br. 1924/2006 Europskog parlamenta i Vijeća od 20. prosinca 2006. o prehrambenim i zdravstvenim tvrdnjama koje se navode na hrani (1), a posebno njezin članak 18. stavak 4.,
         budući da:
         
                     (1)
                  
                  
                     U skladu s Uredbom (EZ) br. 1924/2006 zdravstvene tvrdnje koje se navode na hrani zabranjene su osim ako ih je odobrila Komisija u skladu s tom Uredbom i ako su uvrštene na popis dopuštenih tvrdnji.
                  
               
                     (2)
                  
                  
                     U skladu s člankom 13. stavkom 3. Uredbe (EZ) br. 1924/2006 donesena je Uredba Komisije (EU) br. 432/2012 (2), kojom je utvrđen popis dopuštenih zdravstvenih tvrdnji koje se navode na hrani, osim onih koje se odnose na smanjenje rizika od bolesti te na razvoj i zdravlje djece.
                  
               
                     (3)
                  
                  
                     Uredbom (EZ) br. 1924/2006 propisano je i da subjekti u poslovanju s hranom mogu podnositi zahtjeve za odobravanje zdravstvenih tvrdnji nadležnom državnom tijelu države članice. Nadležno državno tijelo prosljeđuje valjane zahtjeve Europskoj agenciji za sigurnost hrane (EFSA), dalje u tekstu: „Agencija”, radi znanstvene ocjene te Komisiji i državama članicama za potrebe informiranja.
                  
               
                     (4)
                  
                  
                     Komisija odlučuje o odobravanju zdravstvenih tvrdnji uzimajući u obzir mišljenje koje je donijela Agencija.
                  
               
                     (5)
                  
                  
                     Kako bi se potaknule inovacije, zdravstvene tvrdnje koje su utemeljene na novim znanstvenim dokazima i/ili uključuju zahtjev za zaštitu vlasničkih podataka podliježu ubrzanom načinu odobravanja.
                  
               
                     (6)
                  
                  
                     Na temelju zahtjeva trgovačkog društva Specialised Nutrition Europe („SNE”), podnesenog u skladu s člankom 13. stavkom 5. Uredbe (EZ) br. 1924/2006, zatraženo je mišljenje Agencije o zdravstvenoj tvrdnji koja se odnosi na otopine ugljikohidrata i doprinos povećanju fizičkih sposobnosti tijekom dugotrajne tjelovježbe visokog intenziteta (pitanje br. EFSA-Q-2017-00621). Tvrdnja koju je predložio podnositelj zahtjeva glasila je kako slijedi: „Unos glikemijskog ugljikohidrata tijekom dugotrajne tjelovježbe visokog intenziteta pridonosi povećanju fizičke sposobnosti”.
                  
               
                     (7)
                  
                  
                     Komisija i države članice primile su 13. ožujka 2018. znanstveno mišljenje Agencije (3) u kojemu je zaključeno da je na temelju iznesenih podataka potvrđena uzročno-posljedična veza između uzimanja otopina ugljikohidrata i povećanja fizičke sposobnosti tijekom dugotrajne tjelesne aktivnosti visokog intenziteta za ciljanu populaciju zdravih odraslih osoba u dobroj tjelesnoj kondiciji koje se bave dugotrajnom (najmanje 60 minuta) tjelovježbom visokog intenziteta (najmanje 65 % VO2maks). Stoga bi zdravstvenu tvrdnju u kojoj se taj zaključak odražava trebalo smatrati sukladnom zahtjevima Uredbe (EZ) br. 1924/2006 te bi je trebalo uvrstiti na popis dopuštenih zdravstvenih tvrdnji Unije utvrđen Uredbom (EU) br. 432/2012.
                  
               
                     (8)
                  
                  
                     Člankom 13. stavkom 3. Uredbe (EZ) br. 1924/2006 utvrđeno je da se uz odobrene zdravstvene tvrdnje moraju navesti i svi potrebni uvjeti (uključujući ograničenja) uporabe. U skladu s tim, popis dopuštenih zdravstvenih tvrdnji treba uključivati tekst predmetnih tvrdnji i konkretne uvjete korištenja te, prema potrebi, uvjete ili ograničenja korištenja i/ili dodatnu izjavu ili upozorenje, u skladu s pravilima utvrđenima u Uredbi (EZ) br. 1924/2006 i u skladu s mišljenjima Agencije.
                  
               
                     (9)
                  
                  
                     Jedan od ciljeva Uredbe (EZ) br. 1924/2006 jest osigurati da zdravstvene tvrdnje budu istinite, jasne, pouzdane i korisne potrošaču te da se u tom smislu uzme u obzir tekst i prikaz tih tvrdnji. Stoga, ako tekst određene tvrdnje koju upotrebljava podnositelj zahtjeva za potrošače ima isto značenje kao i tekst neke dopuštene zdravstvene tvrdnje jer upućuje na istu vezu između zdravlja i određene kategorije hrane, određene hrane ili nekog njezina sastojka, na tu bi tvrdnju trebalo primjenjivati iste uvjete uporabe kao one navedene u Prilogu ovoj Uredbi.
                  
               
                     (10)
                  
                  
                     U skladu s člankom 20. Uredbe (EZ) br. 1924/2006 registar s prehrambenim i zdravstvenim tvrdnjama, koji sadržava sve odobrene zdravstvene tvrdnje, trebalo bi ažurirati kako bi se uzela u obzir zdravstvena tvrdnja odobrena ovom Uredbom.
                  
               
                     (11)
                  
                  
                     Uredbu (EU) br. 432/2012 trebalo bi stoga na odgovarajući način izmijeniti.
                  
               
                     (12)
                  
                  
                     Obavljeno je savjetovanje s državama članicama,
                  
               DONIJELA JE OVU UREDBU:
         
            Članak 1.
            Zdravstvena tvrdnja iz Priloga ovoj Uredbi uvrštava se na popis dopuštenih tvrdnji Unije kako je predviđeno člankom 13. stavkom 3. Uredbe (EZ) br. 1924/2006.
         
         
            Članak 2.
            Prilog Uredbi (EU) br. 432/2012 izmjenjuje se u skladu s Prilogom ovoj Uredbi.
         
         
            Članak 3.
            Ova Uredba stupa na snagu dvadesetog dana od dana objave u Službenom listu Europske unije.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 23. travnja 2021.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 404, 30.12.2006., str. 9.
         
         
            (2)  Uredba Komisije (EU) br. 432/2012 od 16. svibnja 2012. o utvrđivanju popisa dopuštenih zdravstvenih tvrdnji koje se navode na hrani, osim onih koje se odnose na smanjenje rizika od bolesti te na razvoj i zdravlje djece (SL L 136, 25.5.2012., str. 1.).
         
            (3)  EFSA Journal 2018.; 16(3):5191.
      
      
         
            PRILOG
            U Prilogu Uredbi (EU) br. 432/2012 sljedeći unos umeće se po abecednom redu:
            
               
                           Hranjiva tvar, tvar, hrana ili kategorija hrane
                        
                        
                           Tvrdnja
                        
                        
                           Uvjeti korištenja tvrdnje
                        
                        
                           Uvjeti i/ili ograničenja korištenja hrane i/ili dodatna izjava ili upozorenje
                        
                        
                           EFSA Journal br.
                        
                        
                           Odgovarajući broj unosa na pročišćenom popisu dostavljenom EFSA-i na ocjenu
                        
                     
                           „Otopine ugljikohidrata
                        
                        
                           Otopine ugljikohidrata pridonose povećanju fizičke sposobnosti tijekom dugotrajne tjelovježbe visokog intenziteta kod odraslih osoba u dobroj tjelesnoj kondiciji.
                        
                        
                           Tvrdnja se smije upotrebljavati samo za otopine ugljikohidrata kojima se prema uputama za uporabu unosi od 30 do 90 g ugljikohidrata/h, ako su ti ugljikohidrati glukoza, saharoza, fruktoza i/ili maltodekstrini, pod sljedećim uvjetima:
                           
                                       (a)
                                    
                                    
                                       fruktoza (iz fruktoze i/ili saharoze) ne bi smjela činiti više od jedne trećine ukupnih ugljikohidrata; i
                                    
                                 
                                       (b)
                                    
                                    
                                       glukoza (iz glukoze, saharoze i/ili maltodekstrina) ne bi trebala premašivati 60g/h.
                                    
                                 Potrošaču se daje informacija da se pozitivan učinak postiže samo kod odraslih osoba u dobroj tjelesnoj kondiciji koje se bave dugotrajnom (najmanje 60 minuta) tjelovježbom visokog intenziteta (najmanje 65 % VO2maks).
                        
                        
                           Tvrdnja se smije upotrebljavati samo za odrasle osobe u dobroj tjelesnoj kondiciji koje se bave dugotrajnom tjelovježbom visokog intenziteta.
                        
                        
                           2018.;16(3):5191”